b'\n_START_ARTICLE_\nGruzijos karinis j\xc5\xabr\xc5\xb3 laivynas\n_START_PARAGRAPH_\nGruzijos karinis j\xc5\xabr\xc5\xb3 laivynas (gruz. \xe1\x83\xa1\xe1\x83\x90\xe1\x83\xa5\xe1\x83\x90\xe1\x83\xa0\xe1\x83\x97\xe1\x83\x95\xe1\x83\x94\xe1\x83\x9a\xe1\x83\x9d\xe1\x83\xa1 \xe1\x83\xa1\xe1\x83\x90\xe1\x83\x9b\xe1\x83\xae\xe1\x83\x94\xe1\x83\x93\xe1\x83\xa0\xe1\x83\x9d \xe1\x83\xa1\xe1\x83\x90\xe1\x83\x96\xe1\x83\xa6\xe1\x83\x95\xe1\x83\x90\xe1\x83\x9d \xe1\x83\xab\xe1\x83\x90\xe1\x83\x9a\xe1\x83\x94\xe1\x83\x91\xe1\x83\x98) - Gruzijos ginkluot\xc5\xb3j\xc5\xb3 paj\xc4\x97g\xc5\xb3 dalis, sauganti Gruzijos pakrant\xc4\x99 (310 km) ir teritorinius vandenis._NEWLINE_Laivyno \xc5\xa1tabas ir pagrindin\xc4\x97 karin\xc4\x97 j\xc5\xabr\xc5\xb3 baz\xc4\x97 yra Potyje. Ma\xc5\xbeesn\xc4\x97 baz\xc4\x97 yra Batumyje (Ad\xc5\xbearija)._NEWLINE_Gruzijos karinis laivynas turi ir special\xc5\xb3j\xc4\xaf prie\xc5\xa1teroristin\xc4\xaf padalin\xc4\xaf._NEWLINE_Gruzijos karinis laivynas turi 20 laiv\xc5\xb3, jame tarnauja 531 \xc5\xbemon\xc4\x97s (181 karininkas, 200 puskarininki\xc5\xb3, 114 tikrosios karin\xc4\x97s tarnybos j\xc5\xabrinink\xc5\xb3, 36 civiliai.\n_START_SECTION_\nIstorija\n_START_PARAGRAPH_\nNors Gruzija yra Juodosios j\xc5\xabros pakrant\xc4\x97je, nuo senov\xc4\x97s dalyvauja j\xc5\xabrin\xc4\x97je prekyboje, ji niekada netur\xc4\x97jo reik\xc5\xa1mingo karinio laivyno._NEWLINE__NEWLINE_Pirmasis bandymas sukurti \xc5\xa1iuolaikin\xc4\xaf karin\xc4\xaf laivyn\xc4\x85 buvo 1918-1921 m., kai egzistavo nepriklausoma Gruzijos demokratin\xc4\x97 respublika. Tuometinis Gruzijos karinis laivynas tur\xc4\x97jo flagman\xc4\x85, kelis burlaivius ir kelis vilkikus, rekvizuotus i\xc5\xa1 savinink\xc5\xb3 Rusijos pilietinio karo metu._NEWLINE_1990 m. Gruzijos pakrantes saugojo Potyje \xc4\xafsik\xc5\xabrusi 184-oji pakran\xc4\x8di\xc5\xb3 apsaugos brigada (Juodosios j\xc5\xabros laivynas). Ma\xc5\xbeesn\xc4\x97s baz\xc4\x97s buvo O\xc4\x8dam\xc4\x8diroje, Batumyje, Anaklijoje ir Suchumyje. Suirus TSRS Po\xc4\x8dio brigada buvo perbazuota, Gruzijoje liko tik 6 laivai. Ta\xc4\x8diau Rusijos pasienio laivai patruliavo Gruzijos pakrant\xc4\x97je iki 10-ojo de\xc5\xa1imtme\xc4\x8dio vidurio._NEWLINE_1990 m. vasar\xc4\xaf Gruzijos ministr\xc5\xb3 kabinetas prad\xc4\x97jo nagrin\xc4\x97ti kariuomen\xc4\x97s k\xc5\xabrimo klausim\xc4\x85. Grup\xc4\x97, kurios vadovas buvo Aleksandras Javachi\xc5\xa1vilis, buv\xc4\x99s tarybinio atominio povandeninio laivo kapitonas, buvo atsakinga u\xc5\xbe karinio laivyno k\xc5\xabrim\xc4\x85. Subirus TSRS Gruzija nebuvo NVS nar\xc4\x97, tod\xc4\x97l Rusijai ir Ukrainai dalijantis TSRS Juodosios j\xc5\xabros karin\xc4\xaf laivyn\xc4\x85 t\xc5\xb3 dalyb\xc5\xb3 derybose 1992 m. saus\xc4\xaf nedalyvavo._NEWLINE_1992 m. prasid\xc4\x97jus kovoms su Abchazijos separatistais Gruzija netur\xc4\x97jo efektyvaus laivyno. Vienintel\xc4\x97s svarbesn\xc4\x97s j\xc5\xabrin\xc4\x97s operacijos buvo 173 moter\xc5\xb3 ir vaik\xc5\xb3 evakuacija i\xc5\xa1 Bi\xc4\x8dvintos (Picunda) 1992 m. rugpj\xc5\xabt\xc4\xaf ir proabchazi\xc5\xa1ko \xc4\x8de\xc4\x8d\xc4\x97n\xc5\xb3 karo vado \xc5\xa0amilio Basajevo stovyklos Gudautoje sunaikinimas 1993 m. baland\xc4\xaf._NEWLINE_Gruzijos laivynas prad\xc4\x97tas formuoti 1993 m. liepos 7 d. (tai Gruzijos Karinio laivyno diena). Pirmieji Gruzijos kariniai laivai - ma\xc5\xbeo kalibro prie\xc5\xa1l\xc4\x97ktuvin\xc4\x97mis patrankomis ir kulkosvaid\xc5\xbeiais apginkluoti \xc5\xbevejybiniai laivai._NEWLINE__NEWLINE_1996 m. Gruzija pareikalavo perduoti jai dal\xc4\xaf buvusio Juodosios j\xc5\xabros karinio laivyno. Rusija tai daryti atsisak\xc4\x97. O Ukraina pritar\xc4\x97 Gruzijos reikalavimams, perdav\xc4\x97 Gruzijos kariniam laivynui kelis patrulinius laivus. Ukraina apmok\xc4\x97 kelias gruzin\xc5\xb3 j\xc5\xabrinink\xc5\xb3 \xc4\xafgulas._NEWLINE_De\xc5\xa1imto de\xc5\xa1imtme\xc4\x8dio pabaigoje Gruzija, padedama JAV, Turkijos ir Graikijos, kai kuri\xc5\xb3 kit\xc5\xb3 NATO \xc5\xa1ali\xc5\xb3, suk\xc5\xabr\xc4\x97 nedidel\xc4\xaf karin\xc4\xaf laivyn\xc4\x85. Karinis j\xc5\xabr\xc5\xb3 laivynas yra silpniausia Gruzijos ginkluot\xc5\xb3j\xc5\xb3 paj\xc4\x97g\xc5\xb3 dalis._NEWLINE__NEWLINE_Labai efektyvi Gruzijos Pakran\xc4\x8di\xc5\xb3 apsauga, kuri yra pavaldi Pasienio apsaugos departamentui ir Vidaus reikal\xc5\xb3 ministerijai. Sien\xc4\x85 sauganti pakran\xc4\x8di\xc5\xb3 apsauga atsako u\xc5\xbe 22 km plo\xc4\x8dio teritorinius vandenis. Gruzijai fakti\xc5\xa1kai nepavaldi Abchazijos pakrant\xc4\x97.'